Naboene i Hadselhamn i Vesterålen mener bråk fra et masseuttak fører til helseproblemer og gjør det umulig å selge husene sine.

Nattarbeidere som bor i bygda, sier de må sove med ørepropper, og får støtte fra Norsk forening mot støy, som mener en vedvarende situasjon i verste fall kan forkorte liv.

– Vi er ikke imot Hadsel maskin og at det skal være et masseuttak i Hadsel. Vi er imot er at det skal ligge så nært bebyggelse, sier nærmeste nabo, Werner Nordgård. Foto: Lars-Bjørn Martinsen / NRK

Steinknuserfirmaet Hadsel maskin ønsker å utvide og har som mål å sprenge bort 900.000 kubikk fjell de neste 30 årene.

Torsdag skal kommunestyret i Hadsel avgjøre om de får utvide. 80 meter unna masseuttaket bor Werner Nordgård. Han ser stygt på fremtiden i bygda om steinknuserfirmaet får lov.

– Hvis det fortsatt blir å ligge her, blir vi å flytte fra denne delen av vakre Nord-Norge, sier Nordgård.

– Det er ingen som fortjener å leve under sånn støy som vi gjør, sier han.

Opptaket er ikke gjort av NRK. Du trenger javascript for å se video. Opptaket er ikke gjort av NRK.

– Kun 30–40 dager med støy

Men naboene overdriver støyproblemet, sier den daglige lederen i steinknuserfirmaet.

– Vi er innafor så det holder med alle målinger, og vi er et lovlig foretak og en lovlig bedrift som driver lovlig og følger lover og regler, sier Espen Jenssen i Hadsel maskin.

Han mener de har gjort alt de kan for å redusere støy, og at de har tatt hensyn til naboene. Jenssen hevder også at det kun dreier seg om 30–40 dager med bråk og støy.

– Dette har vært et masseuttak siden sent på 1800-tallet, tidlig 1900-tallet, sier daglig leder i Hadsel maskin, Espen Jenssen. Foto: Lars-Bjørn Martinsen / NRK

– Kommer det nye ideer og ting vi kan gjøre, skal vi selvfølgelig gjøre det. Det har jeg sagt og vært åpen på hele tiden, sier han.

Når Nordgård blir konfrontert med antall produksjonsdager, ler han.

– Det føles ikke sånn. Jeg kan ikke sette meg ned og si akkurat hvor mange dager det er, men det føles som de holdt på i hele vår, sier Nordgård.

– Det knuses fra tidlig om morgenen til langt ut på ettermiddagen, sier han.

Tviler på at de blir lyttet til

I dag utgjør uttaket omtrent 36.000 kvadratmeter. Ifølge planen skal det utvides til 110.000 kvadratmeter, der 58.000 m² er tenkt som såkalt uttaksområde.

Gruppeleder i Fremskrittspartiet i Hadsel kommunestyre, Ronny Gabrielsen, vil under torsdagens kommunestyre få til en løsning som skal gagne begge parter.

FrP-politikeren sier en løsning er å flytte masseuttaket til et annet sted i kommunen.

– Er det mulig?

– Ja, slik som vi ser det, er det mulig. Det er derfor vi har kommet med forslaget som vi har gjort.

Politikerne i kommunen burde ha sett på alternative muligheter tidligere, og bør ta ansvaret for den fastlåste situasjonen, mener Gabrielsen.

Nordgård sier troen på at kommunestyret vil lytte til naboene er lik null.

– Men vi har et lite håp om at vi endelig kan få lov til å leve sånn som vi ønsker å leve, sier han.

Jenssen i Hadsel maskin tror selv at det vil være vanskelig å finne en annen plass for masseuttaket som har infrastrukturen som trengs.